o prenosu pooblastil iz Uredbe (ES) št. 273/2004 Evropskega parlamenta in Sveta o predhodnih sestavinah za prepovedane droge in Uredbe Sveta (ES) št. 111/2005 o določitvi pravil za nadzor trgovine s predhodnimi sestavinami za prepovedane droge med Unijo in tretjimi državami

1. UVOD

Uredba (EU) št. 273/2004 določa usklajene ukrepe znotraj Skupnosti za nadzor in spremljanje nekaterih snovi, pogosto uporabljenih za nezakonito proizvodnjo prepovedanih drog ali psihotropnih snovi (v nadaljevanju: predhodne sestavine za prepovedane droge), z namenom, da bi se preprečilo preusmerjanje takšnih snovi. V skladu s členoma 15 in 15a lahko Komisija sprejme delegirane akte za nekatere namene in pod določenimi pogoji za obdobje petih let od 30. decembra 2013. V skladu s členom 15a(2) Uredbe Komisija predloži poročilo Evropskemu parlamentu in Svetu ob upoštevanju prenosa pooblastil, najpozneje devet mesecev pred iztekom petletnega obdobja, tj. do 31. marca 2018.

Uredba (EU) št. 111/2005 določa pravila za nadzor trgovine med Unijo in tretjimi državami v zvezi z zgoraj navedenimi snovmi. Uporablja se za uvoz, izvoz in posredniške dejavnosti. Podobno kot Uredba (EU) št. 273/2004 Uredba (EU) št. 111/2005 v členih 30a in 30b pooblašča Komisijo za sprejetje delegiranih aktov za nekatere namene in pod določenimi pogoji za obdobje petih let od 30. decembra 2013. V skladu s členom 30b(2) Uredbe Komisija predloži poročilo Evropskemu parlamentu in Svetu ob upoštevanju prenosa pooblastil, najpozneje devet mesecev pred iztekom petletnega obdobja, tj. do 31. marca 2018.

Uredba (ES) št. 273/2004 in Uredba (ES) št. 111/2005 skupaj izvajata člen 12 Konvencije Združenih narodov zoper nezakonit promet mamil in psihotropnih snovi z dne 19. decembra 1988 (v nadaljnjem besedilu: konvencija ZN). Po tem členu morajo pogodbenice konvencije ZN sprejeti vse potrebne ukrepe za preprečitev preusmerjanja snovi, ki se pogosto uporabljajo za nezakonito proizvodnjo mamil in psihotropnih snovi, in med seboj sodelovati. Določba temelji na postavki, da se bo proizvodnja prepovedanih drog zmanjšala, če se proizvajalcem prepovedanih drog prepreči dostop do teh snovi.

Zaradi tesne stvarne povezave med navedenima uredbama so bile sprejete spremembe k obema uredbama v obliki enotnega delegiranega akta, ki zajema obe uredbi. Zgoraj navedene zahteve za poročanje so bile zato izpolnjene s predložitvijo enotnega poročila.

2. IZVAJANJE POOBLASTILA ZA SPREJEMANJE DELEGIRANIH AKTOV

V skladu s členom 15a Uredbe (ES) št. 273/2004 se na Komisijo prenese pooblastilo za sprejemanje delegiranih aktov iz členov 3(8), 4(4) in 5(7), drugega odstavka člena 7 ter členov 8(3) in 13(2). Poleg tega se v skladu s členom 15 na Komisijo prenese pooblastilo za sprejemanje delegiranih aktov zaradi prilagoditve prilog I, II in III Uredbe novim trendom pri preusmerjanju predhodnih sestavin drog in zaradi upoštevanja sprememb v preglednicah iz Priloge h konvenciji ZN.

V skladu s členom 30b Uredbe (ES) št. 111/2005 se na Komisijo prenese pooblastilo za sprejemanje delegiranih aktov iz tretjega pododstavka člena 6(1), tretjega pododstavka člena 7(1), člena 8(2), drugega pododstavka člena 9(2), členov 10(5), 11(1), 11(3), člena 19 in člena 32(2). Poleg tega je Komisija v skladu s členom 30a pooblaščena za sprejemanje delegiranih aktov za prilagoditev Priloge Uredbe novim trendom preusmerjanja predhodnih sestavin za prepovedane droge, zlasti snovi, ki jih je mogoče enostavno preoblikovati v snovi s seznama, in za uskladitev s kakršnimi koli spremembami v preglednicah iz Priloge h konvenciji ZN.

V obravnavanem obdobju, tj. med 30. decembrom 2013 in datumom sprejetja tega poročila, je Komisija svoje pooblastilo za sprejetje delegiranih aktov izvršila v naslednjih treh primerih:

1) Delegirana uredba Komisije (EU) 2015/1011 z dne 24. aprila 2015 o dopolnitvi Uredbe (ES) št. 273/2004 Evropskega parlamenta in Sveta o predhodnih sestavinah pri prepovedanih drogah in Uredbe Sveta (ES) št. 111/2005 o določitvi pravil za nadzor trgovine s predhodnimi sestavinami za prepovedane droge med Unijo in tretjimi državami ter razveljavitvi Uredbe Komisije (ES) št. 1277/2005

Ta uredba določa pogoje za izdajo licenc in registracij; določa primere, v katerih se licenca in registracija ne zahtevata; določa merila za dokazovanje zakonitega namena posla; določa informacije, potrebne za spremljanje trgovine; določa pogoje za oblikovanje seznamov namembnih držav za izvoz snovi s seznama skupin 2 in 3; določa merila za poenostavljene postopke za predhodno uradno obveščanje o izvozu in izvozna dovoljenja ter zahteve glede predložitve informacij o izvajanju ukrepov spremljanja trgovine s predhodnimi sestavinami za prepovedane droge.

Te določbe so bile doslej zajete v Uredbi Komisije (ES) št. 1277/2005, vendar so bile po začetku veljavnosti Lizbonske pogodbe prenesene na Delegirano uredbo Komisije. Med pripravo delegiranega akta se je Komisija obširno posvetovala s strokovno skupino EU za predhodne sestavine za prepovedane droge, in sicer po pisnem postopku ter na svoji 14., 15. in 16. seji, ki so potekale 5. maja 2014, 10. novembra 2014 in 22. maja 2015. Člani skupine strokovnjakov so podprli spremembe.

2) Delegirana uredba Komisije (EU) 2016/1443 z dne 29. junija 2016 o spremembi Uredbe (ES) št. 273/2004 Evropskega parlamenta in Sveta in Uredba Sveta (ES) št. 111/2005 glede vključitve nekaterih predhodnih sestavin za prepovedane droge na seznam snovi.

Ta uredba dodaja kloroefedrin in kloropsevdoefedrin na seznam predhodnih sestavin za prepovedane droge v Uredbi (ES) št. 273/2004 in Uredbi (ES) št. 111/2005. Kloroefedrin in kloropsevdoefedrin se lahko uporabita za proizvodnjo metamfetamina. Dodatek teh snovi so predlagale številne države članice. Med pripravo delegiranega akta se je Komisija obširno posvetovala s strokovno skupino EU za predhodne sestavine za prepovedane droge, in sicer po pisnem postopku ter na svoji 16., 17. in 18. seji, ki so potekale 22. maja 2015, 9. novembra 2015 ter 3. in 4. maja 2016. Komisija se je po pisnem postopku posvetovala tudi z zadevnimi deležniki iz sektorja. Ti so bili predlogu zelo naklonjeni.

3) Delegirana uredba Komisije (EU) 2018/XXXX z dne 26. februarja 2018 o spremembi Uredbe (ES) št. 273/2004 Evropskega parlamenta in Sveta in Uredba Sveta (ES) št. 111/2005 glede vključitve nekaterih predhodnih sestavin za prepovedane droge na seznam snovi.

Ta uredba dodaja 4-anilino-N-fenetilpiperidin (ANPP) in N-fenetil-4-piperidon (NPP) na seznam predhodnih sestavin za prepovedane droge v Uredbi (ES) št. 273/2004 in Uredbi (ES) št. 111/2005. 4-anilino-N-fenetilpiperidin (ANPP) in N-fenetil-4-piperidon (NPP) sta snovi, ki se lahko uporabljata za proizvodnjo fentanila in fentanilu podobnih snovi. Ti snovi je treba dodati zaradi sklepa komisije ZN za droge o vključitvi obeh snovi v preglednico I konvencije Združenih narodov. Med pripravo delegiranega akta se je Komisija obširno posvetovala s strokovno skupino EU za predhodne sestavine za prepovedane droge, in sicer po pisnem postopku ter na svoji 20. in 21. seji, ki sta potekali 11. in 12. maja in 23. oktobra 2017. Komisija se je po pisnem postopku posvetovala tudi z zadevnimi deležniki iz sektorja. Poleg tega je bil predlog objavljen na portalu za boljše pravno urejanje, da je javnost lahko podala pripombe. Javnost se je močno zavzela za to, da se snovi dodata v skupino 1 Uredbe (ES) št. 273/2004 in Uredbe (ES) št. 111/2005.

V vseh treh primerih je Komisija zagotovila, da so ustrezni dokumenti Evropskemu parlamentu in Svetu predloženi hkrati, pravočasno in ustrezno.